पाएं अपने शहर की ताज़ा ख़बरें और फ्री ई-पेपरडाउनलोड करें
तावडू / गुड़गांव । नेशनल हाई-वे 71 बी पर स्थित शिकारपुर चौक पर ओवरलोड तेज रफ्तार डंपर ने रविवार को घर के समीप खड़े पिता-पुत्र को अपनी चपेट में ले लिया। इस दुर्घटना में पिता की मौके पर मौत हो गई, जबकि पुत्र गंभीर रूप से घायल हो गया। रविवार सुबह 5 बजे हुई इस दुर्घटना के कई घंटे बाद ग्रामीणों ने डंपर के नीचे से शव को निकालकर सड़क पर रखा और लगभग आठ घंटे तक सड़क जाम रखी। जिला मेवात के डीसी विनय सिंह यादव व जिला पुलिस कप्तान सुखबीर सिंह के आश्वासन पर लोगों ने जाम खोल।
कैसे हुआ हादसा
ग्रामीणों ने बताया कि रविवार सुबह 5 बजे तावडू की तरफ से तेज रफ्तार पत्थरों से भरा एक डंपर आ रहा था। डंपर के पीछे पुलिस लगी हुई थी। तेज रफ्तार डंपर के चालक ने शिकारपुर चौक पर सामने से आ रहे दूसरे डंपर में टक्कर मार दी। जिससे तावडू की तरफ से आ रहे डंपर का संतुलन बिगड़ गया और सड़क से काफी दूरी पर घर के बाहर खड़े गांव शिकारपुर निवासी साहून (28) पुत्र हाजी हनीफ व शाहरूख (10) पुत्र साहून को टक्कर मार दी। इस दुर्घटना में साहून डंपर के टायर के नीचे दब गया, जिससे उसकी घटनास्थल पर ही मौत हो गई। जबकि शाहरूख गंभीर रूप से घायल हो गया। शाहरूख को उपचार के लिए दिल्ली भर्ती कराया गया है। पुलिस की कार्यशैली के प्रति रोष प्रकट करते हुए ग्रामीणों ने सड़क पर जाम लगा दिया।
ग्रामीणों की मांग
पूर्व विधायक जाकिर हुसैन, पूर्व विधायक एवं इनेलो नेता शहीदा खांन, जावेद अहमद, कांग्रेसी नेता जसरत पहलवान, चेयरमैन जावेद अहमद व अली प्रधान सहित क्षेत्र के गणमान्य लोगों ने मृतक के परिजनों के प्रति सांत्वना एंव सहानुभूति प्रकट करते हुए घटनास्थल पर बैठ कर प्रशासन का लंबे समय तक इंतजार किया। इस दौरान लोगों ने कहा कि मेवात में अकसर इस तरह की घटनाएं होती रहती हैं। हर साल हजारों युवा डंपरों की चपेट में आकर मौत का ग्रास बन रहे हैं। मेवात में इन ओवर लोड डंपरों पर पुलिस को लगाम लगानी होगी। प्रदर्शनकारियों ने कहा कि राजस्थान से पत्थर भर कर आने वाले डंपरों को हरियाणा में प्रवेश करने पर ही पुलिस को पकडऩा चाहिए। ग्रामीणों की मांग की कि डंपर के पीछे लगे पुलिस जवानों के खिलाफ भी मामला दर्ज किया जाए और मृतक के परिजनों को जिला प्रशासन व हरियाणा सरकार दस लाख रुपए बतौर मुआवजा प्रदान किया जाए।
प्रशासन का आश्वासन
डीसी विनय सिंह यादव व जिला पुलिस अधीक्षक सुखबीर सिंह ने शोक प्रकट कर ग्रामीणों को आश्वासन दिया कि मृतक के परिजनों को सरकार की तरफ से अधिक से अधिक मुआवजा दिलाने का प्रयास किया जाएगा। डंपर का पीछा कर रही पुलिस के जवानों की जांच अतिरिक्त उपायुक्त मेवात द्वारा कराई जाएगी। इस आश्वासन पर ग्रामीणों ने जाम खोल दिया।
दिनभर जाम में फंसे रहे लोग
प्रदर्शनकारियों ने आठ घंटे तक सड़क को जाम रखा, जिसके कारण जहां वाहन चालक जाम में फसे रहे वहीं सवारियों को भी पैदल सफर करना पड़ा। इस दौरान कंटेनर चालक फारूख ने बताया कि वह पुना से बल्लबगढ, ट्रक चालक सलीम ने बताया कि वह पलवल से रेवाडी जा रहा था। वहीं रोशनी, रमेश, रेखा, शांति, प्रकाश व हनीफ ने जाम के दौरान पैदल सफर कर इधर से उधर जाकर अपने गंतव्य के लिए दूसरी सवारी पकड़ी।
तावडू की तरफ से तेज रफ्तार पत्थरों से भरा एक डंपर आ रहा था
डंपर के पीछे पुलिस लगी हुई थी
तेज रफ्तार डंपर के चालक ने दूसरे डंपर में टक्कर मार दी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn